
Text rozhodnutia
Súd: Krajský súd Prešov Spisová značka: 3Sd/23/2014 Identifikačné číslo súdneho spisu: 8014200437 Dátum vydania rozhodnutia: 22. 04. 2014 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2014:8014200437.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou Mgr. Magdalénou Želinskou v právnej veci navrhovateľa Ing. Y. X., nar. XX.K. XXXX, bytom L., O. č. XXXX/XX, proti odporkyni Sociálnej poisťovni, ústrediu v Bratislave, Ul. 29. augusta č. 8, o výšku starobného a vdoveckého dôchodku takto r o z h o d o l : P o t v r d z u j e rozhodnutie odporkyne zo dňa 05.decembra 2013 č. XXX XXX XXXX. N e p r i z n á v a účastníkom náhradu trov konania. o d ô v o d n e n i e : Sociálna poisťovňa, ústredie v Bratislave napadnutým rozhodnutím vydaným dňa 05.12.2013 pod č. XXX XXX XXXX rozhodla tak, že podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014, navrhovateľovi zvýšila od 01.01.2014 starobný dôchodok na 57,00 EUR mesačne a vdovecký dôchodok na 140,40 EUR mesačne. V odôvodnení rozhodnutia konštatovala, že navrhovateľovi je starobný dôchodok vyplácaný v sume jednej polovice z dôvodu súbehu nárokov na výplatu dôchodkov a bol zvýšený o 0,60 EUR mesačne. Vdovecký dôchodok bol zvýšený o 5,70 EUR mesačne. Uviedla, že pevné sumy zvýšenia dôchodkov sa ustanovili opatrením Ministerstva práce, sociálnych vecí a rodiny Slovenskej republiky č. 329/2013 Z.z., pričom podľa § 1 písm. b/ citovaného opatrenia sa starobný dôchodok vyplácaný v sume jednej polovice z dôvodu súbehu nárokov na výplatu dôchodkov v roku 2014 zvyšuje o 5,70 EUR. Suma starobného dôchodku bola určená s prihliadnutím na doby poistenia získané v cudzine. Podľa § 82 ods. 13 zákona č. 461/2003 Z.z. v znení zákona č. 252/2012 Z.z. sa dôchodková dávka, ktorej suma bola určená s prihliadnutím na obdobie dôchodkového poistenia získané v cudzine podľa osobitného predpisu alebo podľa medzinárodnej zmluvy, zvýši o pomernú časť pevnej sumy zvýšenia, ktorá zodpovedá pomernej časti, v akej sa priznal čiastkový dôchodok podľa predpisov Slovenskej republiky. Hodnota pomernej časti, v ktorej sa priznal čiastkový starobný dôchodok podľa predpisov Slovenskej republiky, bola uvedená v rozhodnutí o priznaní tohto dôchodku. Suma zvýšenia 0,60 EUR mesačne sa určila tak, že pevná suma zvýšenia starobného dôchodku, ktorý sa vypláca v sume jednej polovice, 2,70 EUR, sa vynásobila číslom 0,21870000, ktoré predstavuje pomernú časť dôchodku patriacu za obdobie dôchodkového poistenia získané podľa právnych predpisov Slovenskej republiky. Odporkyňa ďalej argumentovala tým, že podľa § 1 písm. i/ opatrenia Ministerstva práce, sociálnych vecí a rodiny Slovenskej republiky č. 329/2013 Z.z. sa vdovecký dôchodok v roku 2014 zvyšuje o 5,70 EUR. Rozhodnutie odporkyne napadol včas podaným opravným prostriedkom navrhovateľ, z ktorého obsahu vyplýva, že navrhuje napadnuté rozhodnutie zrušiť a vrátiť vec odporkyni na ďalšie konanie. Navrhovateľ argumentoval, že za doterajších 11 rokov jeho dôchodkového veku zaznamenal, že v prvých deviatich rokoch odporkyňa používala metodiku zvyšovania starobného a vdoveckého dôchodku bez toho, aby mu krátili čiastku zvýšenia starobného dôchodku o jednu polovicu, prípadne ho ešte ďalej krátili násobením koeficientom 0,21870000. Počnúc rokom 2013 a aj pre rok 2014 sa mu čiastka zvýšenia starobného dôchodku ale už krátila o jednu polovicu a táto ešte následne bola znížená jej vynásobením uvedeným koeficientom. Tento postup považuje za nelogický a nesprávny. Vytýkal odporkyni, že bol prvýkrát potrestaný tým, že pri súbehu dvoch dôchodkov (starobný a vdovecký) sa mu základný starobný dôchodok priznal len v jednej polovici a ešte bol znížený uvedeným koeficientom. Nepovažuje za správne ani logické to, že ak pre rok 2013 a 2014 čiastku zvýšenia starobného dôchodku vypočítala odporkyňa z kráteného základného starobného dôchodku a ešte raz ho krátili o jednu polovicu a túto znížili o uvedený koeficient. Uvedeným postupom je navrhovateľ trestaný po druhý a tretí raz, čiže odporkyňa uplatňuje zásadu trest z trestu a je presvedčený, že mu valorizácia patrí v plnej výške. Odporkyňa v písomnom vyjadrení k opravnému prostriedku zo dňa 18.03.2014 navrhla napadnuté rozhodnutie ako vecne správne potvrdiť. Zotrvala na skutkových a právnych argumentoch s doplnením, že navrhovateľ k 31.12.2013 mal sumu vyplácaného starobného dôchodku vo výške jednej polovice, teda 56,40 EUR mesačne a suma vdoveckého dôchodku bola 134,70 EUR mesačne. Navrhovateľovi bol podľa § 82 Zákona o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná sumy zvýšenia dôchodkovej dávky a percento zvýšenia úrazovej renty v roku 2014 zvýšený od 01.01.2014 starobný dôchodok o 0,60 EUR mesačne na 57,00 EUR mesačne a vdovecký dôchodok o 5,70 EUR mesačne na 140,40 EUR mesačne. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, vypočul účastníkov konania, oboznámil sa s predloženým dávkovým spisom odporkyne a dospel k záveru, že opravný prostriedok navrhovateľa nie je dôvodný. Z predloženého dávkového spisu odporkyne súd zistil, že rozhodnutím zo dňa 19.09.2003 bol navrhovateľovi podľa § 21 zákona č. 100/1988 Zb. o sociálnom zabezpečení v znení neskorších predpisov a článku 11 Zmluvy medzi Slovenskou republikou a Českou republikou priznaný od 17.10.2003 starobný dôchodok v sume 1.635,-- Sk mesačne s tým, že v uvedenej sume je zahrnutá úprava podľa zákona č. 306/2002 Z.z. v znení zákona č. 639/2002 Z.z. a zvýšenie podľa zákona č. 222/2003 Z.z.. Z odôvodnenia tohto rozhodnutia vyplýva, že pre nárok a výšku dôchodku bolo započítané v Slovenskej republike 3629 dní, v Českej republike 12964 dní, spolu 16593 dní dôchodkového poistenia. Dôchodok bol vymeraný z obmedzeného priemerného mesačného zárobku 4.067,-- Sk, ktorý bol dosiahnutý v rokoch 1994, 1993, 1999, 1996 a 2000. Dôchodok zodpovedajúci súčtu dôb zamestnania v obidvoch zmluvných štátoch, je podľa predpisov o sociálnom zabezpečení platný v Slovenskej republike 2.725,-- Sk mesačne, z tejto sumy je čiastkový starobný dôchodok - podiel, ktorý zodpovedá pomeru doby zamestnania získanej v Slovenskej republike k úhrnnej dobe zamestnania v obidvoch zmluvných štátoch, a teda k úhrnu dôb zhodnotených na nárok a teoretickú sumu starobného dôchodku. Ďalej z tohto rozhodnutia vyplýva, že koeficient na určenie sumy čiastkového starobného dôchodku vo výške 0,21870000 bol určený ako podiel dôb obdobia získaného podľa právnych predpisov Slovenskej republiky a úhrnu dôb zhodnotených na nárok a teoretickú sumu starobného dôchodku. Teda už z tohto rozhodnutia navrhovateľovi bolo zrejmé, ako bol určený tzv. čiastkový starobný dôchodok a použitý koeficient. Zo spisu odporkyne súčasne vyplýva, že rozhodnutím zo dňa 19.01.2007 bol navrhovateľovi od 01.08.2006 priznaný vdovecký dôchodok podľa § 293n a § 82 zákona č. 461/2003 Z.z. o sociálnom poistení v znení zákona č. 310/2006 Z.z. v sume 2.961,-- Sk mesačne. Vzhľadom na súbeh starobného a vdoveckého dôchodku odporkyňa rozhodnutím zo dňa 19.01.2007 od 01.08.2006 upravila výplatu dávok tak, ako upravuje § 81 ods. 2 zákona č. 461/2003 Z.z., podľa ktorého, ak sú splnené podmienky nároku na výplatu starobného dôchodku a podmienky nároku na výplatu vdoveckého dôchodku, vypláca sa dôchodok, ktorý je vyšší, v plnej sume a nižší dôchodok sa vypláca v polovičnej sume. Zákon č. 461/2003 Z.z. o sociálnom poistení v znení neskorších predpisov v § 82 ods.1 upravuje, že dôchodková dávka sa a/ do 31.decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej mzdy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30.júnu kalendárneho roka, ktorý predchádza príslušnému kalendárnemu roku, b/ od 01.januára 2018 zvyšuje v závislosti od medziročného rastu spotrebiteľských cien za domácnosti dôchodkov vykázané štatistickým úradom za prvý polrok kalendárneho roka, ktorý predchádza príslušnému kalendárnemu roku. Podľa ods. 2 tohto ustanovenia - starobný dôchodok vyplácaný k 01.januáru príslušného kalendárneho roka a starobný dôchodok priznaný od 01.januára do 31.decembra príslušného kalendárneho roka sa zvyšujú podľa odseku 1 písmeno a/ o pevnú sumu určenú percentom, ktoré sa určí, písm. b/ v roku 2014 ako súčet 60% medziročného rastu spotrebiteľských cien a 40% medziročného rastu priemernej mesačnej mzdy z priemernej mesačnej sumy starobného dôchodku. Ak navrhovateľ namieta, že do roku 2012 pri vypočítaní výšky zvýšenia dôchodku nebol používaný koeficient tak, ako v roku 2013, ale predovšetkým k napadnutému rozhodnutiu zo dňa 05.12.2013 je treba poukázať na to, že zákon č. 461/2003 Z.z. bol novelizovaný zákonom č. 252/2012 Z.z. a to aj vo vzťahu k ustanoveniu § 82, kde podľa §82 ods. 13 dôchodková dávka, ktorej suma bola určená s prihliadnutím na obdobie poistenia získané v cudzine podľa osobitného predpisu alebo podľa medzinárodnej zmluvy, sa zvýši o pomernú časť pevnej sumy ustanovenej podľa odseku 12 písmeno a/, ktorá zodpovedá pomernej časti, v akej sa priznal čiastkový dôchodok podľa predpisov Slovenskej republiky. (Podľa § 82 ods. 12 písm. a/ - ministerstvo vydá opatrenia a vyhlási jeho úplné znenie zverejnením v Zbierke zákonov najneskôr do 31.októbra kalendárneho roka, ktorý predchádza príslušnému kalendárnemu roku, ktorým ustanoví pevnú sumu zvýšenia dôchodkovej dávky podľa odsekov 2 až 7, 9 a 10.) Podľa opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014 v § 1 upravuje, že pevná suma zvýšenia dôchodkovej dávky v roku 2014 sa ustanovuje takto a/ 8,80 EUR, ak ide o starobný dôchodok, b/ 2,70 EUR, ak ide o starobný dôchodok vyplácaný v sume jednej polovice..., i/ 5,70 EUR, ak ide o vdovský dôchodok a vdovecký dôchodok. Toto opatrenie nadobudlo účinnosť dňom 31.decembra 2013. Ak teda odporkyňa zvýšila navrhovateľovi sumu starobného dôchodku o 0,60 EUR mesačne, postupovala v súlade s ustanovením § 82 ods. 13 zákona č. 461/2003 Z.z. v spojení s citovaným opatrením. Z uvedených dôvodov preto súd podľa § 250q ods. 2 O.s.p. napadnuté rozhodnutie ako vecne správne potvrdil. O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. a účastníkom náhradu trov konania nepriznal, pretože navrhovateľ v konaní nemal úspech a odporkyňa aj pri úspechu v konaní zo zákona nemá nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2014:8014200437.1 (dáta aktuálne k 11. 11. 2026). Záväzné je znenie zverejnené súdom.




